Na temelju članka 35. stavka 1. Zakona o lokalnoj i područnoj (regionalnoj) samoupravi („Narodne novine“ broj br. 33/01, 60/01, 129/05, 109/07, 125/08, 36/09, 150/11, 144/12, 19/13, 137/15 ,123/17, 98/19 i 144/20) i članka 30. stavka 1. Statuta Općine Vladislavci (“Službeni glasnik” Općine Vladislavci br. 3/13, 3/17, 2/18, 4/20 i 5/20 – pročišćeni tekst i 8/20) Općinsko vijeće Općine Vladislavci na svojoj 33. sjednici održanoj 08. veljače 2021. godine donijelo je

**IZMJENE I DOPUNE**

# STATUTA

**Općine Vladislavci**

**Članak 1.**

Ovim Izmjenama i dopunama Statuta Općine Vladislavci mijenja se i dopunjuje Statut Općine Vladislavci („Službeni glasnik“ Općine Vladislavci broj 3/13, 3/17, 2/18, 4/20 i 5/20 – pročišćeni tekst i 8/20).

**Članak 2.**

U članku 24. stavak 1. riječ „jedanaest“ zamjenjuje se riječi „devet“.

U članku 24. stavak 3. riječ „jedanaest“ zamjenjuje se riječi „devet“.

**Članak 3.**

U članku 25. iza riječi „i“ dodaje se riječ „dva“.

U članku 25. stavak 2. ispred riječi „potpredsjednik“ dodaju se riječi „jedan od“ te riječ „potpredsjednik“ postaje množina i glasi „potpredsjednika“.

**Članak 4.**

U članku 26. stavak 5. riječ „potpredsjednika“ zamjenjuje se riječi „potpredsjednike“

**Članak 5.**

Članak 29. mijenja se i dopunjuje i sada glasi:

„Funkcija vijećnika je počasna.

 Vijećnici za svoj rad imaju pravo na naknadu, u skladu s posebnom odlukom Općinskog vijeća.

 Naknada za rad po članu Općinskog vijeća određuje se u neto iznosu po članu Općinskog vijeća tako da ukupna godišnja neto naknada po članu Općinskog vijeća ne smije iznositi više od 6.000,00 kuna.

Naknada predsjedniku Općinskog vijeća može se odrediti u iznosu uvećanom za najviše 50%, a za potpredsjednike u iznosu uvećanom za najviše 30% pripadajuće naknade utvrđene stavkom 3. ovog članka.

Član predstavničkog tijela ima pravo na opravdani izostanak s posla radi sudjelovanja u radu predstavničkog tijela i njegovih radnih tijela, sukladno sporazumu s poslodavcem.

 Ostala prava vijećnika u svezi s njihovim radom, te način pripreme i sazivanja sjednice Općinskog vijeća, tijek zasjedanja i druga pitanja u svezi s radom Općinskog vijeća uređuju se Poslovnikom.“

**Članak 6.**

U članku 30. stavak 1. točka 6. riječ „potpredsjednika“ zamjenjuje se riječi „potpredsjednike“

U članku 30. stavak 1. iza točke 7. dodaje se točka 7.a koja glasi:

„ 7.a predlaže članove upravnog tijela i nadzornih odbora trgovačkih društava u kojima općina ima dionice ili udjele u vlasništvu (kapitalu društva) predlaže glavnoj skupštini, odnosno skupštini društva.“

**Članak 7.**

U članku 31. stavak 2. briše se.

**Članak 8.**

Članak 32. briše se.

**Članak 9.**

Članak 33. briše se.

**Članak 10.**

Iza članka 33. dodaje se članak 33.a koji glasi:

„Članak 33.a

Ako za vrijeme trajanja mandata općinskog načelnika nastupe okolnosti zbog kojih je općinski načelnik onemogućen obavljati svoju dužnost zbog duže odsutnosti ili drugih razloga spriječenosti, općinskog načelnika zamijenit će privremeni zamjenik kojeg će imenovati općinski načelnik na početku mandata iz reda članova Općinskog vijeća.

Odluku o imenovanju privremenog zamjenika iz reda članova Općinskog vijeća općinski načelnik može promijeniti tijekom mandata.

Član Općinskog vijeća je privremeni zamjenik općinskog načelnika koji zamjenjuje općinskog načelnika za vrijeme trajanja duže odsutnosti ili drugih razloga spriječenosti zbog kojih je općinski načelnik, kojemu mandat nije prestao onemogućen obavljati svoju dužnost.

Privremeni zamjenik ovlašten je obavljati samo redovne i nužne poslove kako bi se osiguralo nesmetano funkcioniranje općine.

Privremeni zamjenik za vrijeme zamjenjivanja općinskog načelnika ostvaruje prava općinskog načelnika.

Ako zbog okolnosti iz stavka 1. ovoga članka nastupi prestanak mandata općinskog načelnika, u općini će se raspisati prijevremeni izbori za općinskog načelnika. Do provedbe prijevremenih izbora dužnost općinskog načelnika obnašat će povjerenik Vlade Republike Hrvatske.

Ovlast privremenog zamjenika za zamjenjivanje općinskog načelnika prestaje danom nastavljanja obavljanja dužnosti općinskog načelnika po prestanku razloga zbog kojih je općinski načelnik bio onemogućen u obavljanju svoje dužnosti, odnosno u slučaju iz stavka 6. ovoga članka danom stupanja na snagu rješenja o imenovanju povjerenika Vlade Republike Hrvatske.

O okolnostima iz stavka 1. i 2. ovoga članka općinski načelnik ili pročelnik Jedinstvenog upravnog odjela općine dužan je obavijestiti predsjednika Općinskog vijeća odmah po nastanku tih okolnosti.

O okolnostima iz stavka 6. ovoga članka predsjednik Općinskog vijeća će u roku od 8 dana obavijestiti Vladu Republike Hrvatske radi raspisivanja prijevremenih izbora za novog općinskog načelnika.“

**Članak 11.**

Članak 34. mijenja se i sada glasi:

„Općinski načelnik bira se na način propisan posebnim zakonom.“

**Članak 12.**

Članak 35. mijenja se i sada glasi:

„Općinski načelnik može se razriješiti u slučajevima i u postupku propisanom posebnim zakonom.“

**Članak 13.**

 U članku 36. stavak 1. točka 7. iza riječi: „ustanova,“ dodaju se riječi: „trgovačkih društava“.

 U članku 36. stavak 1. točka 8. riječi: „gradonačelnik, odnosno župan“ brišu se

**Članak 14.**

Članak 39. mijenja se i sada glasi:

„Općinski načelnik svoju dužnost može obavljati volonterski ili profesionalno.

 Ako općinski načelnik dužnost obavlja profesionalno ima pravo na plaću, a ako dužnost obavlja volonterski ima pravo na naknadu, pod uvjetima i na način propisan zakonom.“

**Članak 15.**

U članku 50. riječ: „lokalnog“ i riječ: „mjesnog“ brišu se.

**Članak 16.**

Članak 51. mijenja se i sada glasi:

„Referendum se može raspisati radi odlučivanja o prijedlogu o promjeni Statuta Općine, o prijedlogu općeg akta ili drugog pitanja iz djelokruga Općinskog vijeća, kao i o drugim pitanjima određenim zakonom i Statutom.

 Na postupak provođenja referenduma odgovarajuće se primjenjuju odredbe zakona kojim se uređuje provedba referenduma.

 Na odluke donesene u svezi s referendumom i na referendumu primjenjuju se odredbe Zakona o lokalnoj i područnoj (regionalnoj) samoupravi.

 Prijedlog za donošenje odluke o raspisivanju referenduma iz stavka 1. ovoga članka može temeljem odredbi zakona i ovog Statuta, podnijeti jedna trećina članova Općinskog vijeća, općinski načelnik i najmanje 20% ukupnog broja birača upisanih u popis birača Općine.

Ako je raspisivanje referenduma predložila najmanje jedna trećina članova Općinskog vijeća, odnosno ako je raspisivanje referenduma predložio općinski načelnik, Općinsko vijeće dužno je izjasniti se o podnesenom prijedlogu te ako prijedlog prihvati, donijeti odluku o raspisivanju referenduma u roku od 30 dana od zaprimanja prijedloga. Odluka o raspisivanju referenduma donosi se većinom glasova svih članova Općinskog vijeća.

Ako je raspisivanje referenduma predložilo 20% od ukupnog broja birača u jedinici, predsjednik Općinskog vijeća dužan je dostaviti zaprimljeni prijedlog tijelu državne uprave nadležnom za lokalnu i područnu (regionalnu) samoupravu u roku od 30 dana od zaprimanja prijedloga. Tijelo državne uprave nadležno za lokalnu i područnu (regionalnu) samoupravu će u roku od 60 dana od dostave utvrditi ispravnost podnesenog prijedloga, odnosno utvrditi je li prijedlog podnesen od potrebnog broja birača u jedinici i je li referendumsko pitanje sukladno odredbama Zakona te odluku o utvrđenom dostaviti Općinskom vijeću. Ako tijelo državne uprave nadležno za lokalnu i područnu (regionalnu) samoupravu utvrdi da je prijedlog ispravan, Općinsko vijeće raspisat će referendum u roku od 30 dana od zaprimanja odluke. Protiv odluke tijela državne uprave kojom je utvrđeno da prijedlog nije ispravan nije dozvoljena žalba, već se može pokrenuti upravni spor pred Visokim upravnim sudom Republike Hrvatske.

Općinsko vijeće može raspisati savjetodavni referendum o pitanjima iz svog djelokruga.

Pravo glasovanja na referendumu imaju građani koji imaju prebivalište na području općine i upisani su u popis birača.

Odluka donesena na referendumu obvezatna je za Općinsko vijeće, osim odluke donesene na savjetodavnom referendumu koja nije obvezatna.“

**Članak 17.**

Iza članka 51. dodaje se članak 51.a i 51.b koji glase:

„Članak 51.a

Zborovi građana mogu se sazvati radi izjašnjavanja građana o pojedinim pitanjima i prijedlozima iz samoupravnog djelokruga općine te raspravljanja o potrebama i interesima građana od lokalnog značenja, u skladu sa zakonom i Statutom.

Zborove građana može sazvati Općinsko vijeće i Općinski načelnik radi raspravljanja i izjašnjavanja građana o pitanjima od značenja za općinu.

Kada zborove građana saziva Općinsko vijeće ili općinski načelnik, Zborovi građana sazivaju se za cijelo područje ili za dio područja općine, pojedina naselja ili dijelove naselja na području općine.

Na zboru građana odlučuje se javnim glasovanjem, osim ako se na zboru većinom glasova prisutnih građana ne donese odluka o tajnom izjašnjavanju.

Mišljenje dobiveno od zbora građana savjetodavno je za Općinsko vijeće i Općinskog načelnika.

Način sazivanja, rada i odlučivanja na zboru građana uređuje se općim aktom općine u skladu sa zakonom i Statutom.

Članak 51.b

Građani imaju pravo Općinskom vijeću predlagati donošenje općeg akta ili rješavanje određenog pitanja iz njegova djelokruga te podnositi peticije o pitanjima iz samoupravnog djelokruga općine, od lokalnog značenja, u skladu sa zakonom i Statutom.

O prijedlogu i peticiji iz stavka 1. ovoga članka Općinsko vijeće mora raspravljati ako ga potpisom podrži najmanje 10% od ukupnog broja birača u općini te dati odgovor podnositeljima najkasnije u roku od tri mjeseca od zaprimanja prijedloga.

Prijedlozi i peticije iz stavka 1. ovoga članka mogu se podnijeti i elektroničkim putem u skladu s tehničkim mogućnostima općine.

Način podnošenja prijedloga i peticija, odlučivanja o njima i druga pitanja uređuju se općim aktom općine, u skladu sa zakonom i Statutom.“

**Članak 18.**

U članku 52. stavak 1 riječi „i njegovog zamjenika“ brišu se.

U članku 52. stavak 4. riječi „i njegovog zamjenika“ brišu se.

**Članak 19.**

U članku 53. stavak 3. riječi „i njegovog zamjenika“ brišu se.

U članku 53. stavak 5. riječi „i njegovog zamjenika“ brišu se.

**Članak 20.**

 Članak 54. – 59. brišu se.

**Članak 21.**

U članku 60. stavak 3. iza riječi „tijela, dodaju se riječi „usmeno izjavljivanje predstavke odnosno pritužbe.“ , a riječi „ili sredstvima elektroničke komunikacije“ brišu se.

U članku 60. iza stavka 3. dodaje se stavak 4. koji glasi:

„Predstavke i pritužbe mogu se podnijeti i elektroničkim putem u skladu s tehničkim mogućnostima općine.“

**Članak 22.**

Iza članka 63. dodaje se članak 63.a koji glasi:

„Članak 63.a

 Općina je dužna javno objaviti informacije o trošenju proračunskih sredstava na svojim mrežnim stranicama tako da te informacije budu lako dostupne i pretražive.

 Objava informacija iz stavka 1. ovoga članka obavlja se u skladu s odredbama zakona kojim se uređuje planiranje, izrada, donošenje i izvršavanje proračuna te uputa i drugih akata ministarstva nadležnog za financije.“

**Članak 23.**

U članku 65.a riječi „i njegovog zamjenika koji je izabran zajedno s njim“ brišu se.

**Članak 24.**

U članku 65.b stavak 2. točka na kraju rečenice zamjenjuje se zarezom i dodaju se riječi: „te drugog ovlaštenog predlagatelja utvrđenog poslovnikom Općinskog vijeća.“

U članku 65.b iza stavka 2. dodaju se novi stavci 3., 4., 5. i 6. koji glase:

„U slučaju kad je raspušteno samo Općinsko vijeće, a općinski načelnik nije razriješen, do imenovanja povjerenika Vlade Republike Hrvatske financiranje se obavlja izvršavanjem redovnih i nužnih rashoda i izdataka temeljem odluke o financiranju nužnih rashoda i izdataka koju donosi općinski načelnik.

 Po imenovanju povjerenika Vlade Republike Hrvatske, općinski načelnik predlaže povjereniku novu odluku o financiranju nužnih rashoda i izdataka u koju su uključeni ostvareni prihodi i primici te izvršeni rashodi i izdaci u vremenu do dolaska povjerenika.

 Ako se do 31. ožujka ne donese proračun, povjerenik donosi odluku o financiranju nužnih rashoda i izdataka za razdoblje do donošenja proračuna.

 Odluka o financiranju nužnih rashoda i izdataka iz stavaka 3., 4. i 5. ovog članka sadržajno odgovara odluci o privremenom financiranju propisanoj posebnim zakonom, ali razmjerno razdoblju za koje se odnosi.“

**Članak 25.**

Iza članka 65.b dodaju se članci 65.c, 65.d, 65.e i 65.f koji glase:

„Članak 65c

Ako do isteka roka privremenog financiranja nije donesen proračun, a općinski načelnik je onemogućen u obavljanju svoje dužnosti, financiranje se obavlja izvršavanjem redovnih i nužnih rashoda i izdataka temeljem odluke o financiranju nužnih rashoda i izdataka koju donosi Općinsko vijeće na prijedlog privremenog zamjenika općinskog načelnika, iz članka 33.a ovoga Statuta.

Članak 65.d

Kada je u jedinici konstituirano novoizabrano Općinsko vijeće nakon provedenih prijevremenih izbora, do donošenja proračuna općine financiranje se obavlja izvršavanjem redovnih i nužnih rashoda i izdataka temeljem odluke o financiranju nužnih rashoda i izdataka koju donosi općinski načelnik.

Članak 65.e

Kada u postupku nadzora zakonitosti općeg akta nadležno tijelo državne uprave donese odluku o obustavi proračuna, odnosno odluku o potvrdi odluke općinskog načelnika o obustavi proračuna, za vrijeme trajanja obustave proračuna financiranje se obavlja izvršavanjem redovnih i nužnih rashoda i izdataka temeljem odluke o financiranju nužnih rashoda i izdataka koju donosi općinski načelnik.

Ako Visoki upravni sud Republike Hrvatske u postupku ocjene zakonitosti općeg akta ukine proračun općine, Općinsko vijeće dužno je donijeti proračun u roku od 45 dana od objave presude Visokog upravnog suda Republike Hrvatske u »Narodnim novinama«. Do donošenja proračuna financiranje se obavlja izvršavanjem redovnih i nužnih rashoda i izdataka temeljem odluke o financiranju nužnih rashoda i izdataka koju donosi općinski načelnik.

Članak 65.f

Na sadržaj odluke o financiranju nužnih rashoda i izdataka iz članaka 65.c, 65.d i 65.e ovoga Statuta primjenjuje se odredba članka 65b. stavka 6. ovoga Statuta.“

**Članak 26.**

U članku 68. stavak 2. riječi „te njegov zamjenik“ brišu se.

U članku 68. iza stavka 4. dodaje se novi stavak 5. koji glasi:

„U slučaju nastupanja posebnih okolnosti koje podrazumijevaju događaj ili određeno stanje koje se nije moglo predvidjeti i na koje se nije moglo utjecati, a koje trenutačno ugrožava pravni poredak, život, zdravlje ili sigurnost stanovništva te imovinu veće vrijednosti, za vrijeme trajanja posebnih okolnosti sjednice Općinskog vijeća iznimno se mogu održavati elektroničkim putem.“

Dosadašnji stavak 5. postaje stavak 6.

**Članak 27.**

Iza članka 70. dodaju se novi članci 70.a i 70.b koji glase:

„Članak 70.a

 Članovi Općinskog vijeća zatečeni na dužnosti u trenutku stupanja na snagu ovoga Statuta nastavljaju s obavljanjem dužnosti do isteka tekućeg mandata.

Članak 70.b

 Osoba zatečena na dužnosti zamjenika općinskog načelnika, u trenutku stupanja na snagu ovoga Statuta nastavlja s obnašanjem dužnosti do isteka tekućeg mandata.“

**Članak 28.**

Ovlašćuje se Odbor za statutarno-pravna pitanja da utvrdi i izda pročišćeni tekst Statuta Općine Vladislavci.

**Članak 29.**

 Ove izmjene i dopune Statuta stupaju na snagu prvog dana od dana objave u “Službenom glasniku” Općine Vladislavci osim članaka 3., 4., 5. stavak 3. i 4., 6., 7., 9., 10., 11., 12., 19., 20., 26. i 27.stavak 1. koji stupaju na snagu na dan stupanja na snagu odluke o raspisivanju prvih sljedećih redovnih lokalnih izbora za članove predstavničkih tijela jedinica lokalne i područne (regionalne) samouprave te općinske, načelnike, gradonačelnike i župane.

KLASA: 012-02/18-01/02

URBROJ: 2158/07-01-20-9

Vladislavci, 8. veljače 2021.

**Predsjednik**

**Općinskog vijeća**

Krunoslav Morović